લોકોનો વિશ્વાસ કેટલો ઊઠી ગયો છે તે જુઓ. મુંબઈ અને હૈદરાબાદની ટીમ વચ્ચે મુકાબલો હતો. મુંબઈની ટીમનો પહેલો દાવ હતો. પ્રથમ બેટિંગ કરતાં મુંબઈની ટીમ 147 રનમાં આઉટ થઈ ગઈ. સ્વાભાવિક છે કે મુંબઈ હારી જશે એવો સટ્ટો અનેક લોકોએ લગાવી દીધો હોય. અહીં કમાણીની મોટી તક હતી. અણધારી રીતે મુંબઈની રીતે હારી જાય તો બેટિંગ રમાડનારાને બખ્ખાં થઈ જાય. થયું પણ કંઈક એવું. હૈદરાબાદ ટીમની શરૂઆત પણ સારી રહી. હાલમાં ફોર્મમાં રહેલા શિખર ધવને ફટકાબાજી શરૂ કરી. એવું લાગતું હતું કે સહેલાઈથી હૈદરાબાદની ટીમ જીતી જશે. સટ્ટો ના રમનારા અને માત્ર ઉત્તેજના ખાતર ક્રિકેટ જોનારા કેટલાકે ચેનલ બદલી પણ નાખી. તેના બદલે ન્યૂઝચેનલોના ન્યૂઝરૂમમાં વધુ ઉત્તેજક ચર્ચા થતી હતી, તેની સસ્તી થ્રીલ માટે ત્યાં જતાં રહ્યાં. દરમિયાન મુકાબલો આ બાજુ રોમાંચક બનવા લાગ્યો. ધવન તો આઉટ થયો, પણ દર ઓવરે, દર બોલ પર રમાતો પેલો કેવો સટ્ટો – જે હોય તે – તેવો સટ્ટો જામ્યો હોય તેમ એક પછી એક બેટ્સમેન આઉટ થવા લાગ્યા. છેલ્લે 11મો ખેલાડી મેદાનમાં આવી ગયો.